Adopterte til barneministeren: – Bestem deg!
Skal Norge stanse all utenlandsadopsjon? Det bruker regjeringen altfor lang tid på å finne ut av, mener adopterte.  – Ventetiden splitter adopsjonsmiljøet, sier Emmaline Blaasvær.  Sammen med Ingrid Kruse Fevåg har hun startet Facebook-gruppen Positiv Adopsjon. De ønsker å formidle at adopsjon er mer enn avsløringene om ulovligheter.  Nå mener de at mange adopterte har det tøft.  Dette er noe av årsaken:  – Dette tar for lang tid, sier Ingrid Kruse Fevåg.  – I tillegg må vi vente i to år før utvalget som skal granske adopsjon til Norge er ferdig. Ventetiden tærer på mange, og vi opplever at tonen i adopsjonsmiljøet er hardere og tøffere enn noen sinne.  Splittelsen går mellom dem som mener det er en belastning at adopsjon blir assosiert med ulovligheter - og de som mener dette er riktig fokus, mener Kruse Fevåg.  – Det er helt naturlig med uenighet. Vi er 20 000 adopterte i Norge, alle med hver sin historie. Men det som skjer nå splitter oss og gjør debattklimaet hardt. Folk på begge sider opplever hets og mobbing. Mange er redde for å si hva de mener, sier hun.  Også Høyre-politiker Turid Kristensen mener barneminister Kjersti Toppe (Sp) tar seg for god tid - både med å bestemme seg for en stans i adopsjoner og fordi granskingen skal vare i to år.  – Hun må få opp farta og bestemme seg for om adopsjoner skal stanses eller ikke. Dette handler om menneskers liv - både barn og adoptivforeldre. Nå er de i et vakuum de ikke kan være i stort lenger.  To år er også for lenge å vente på at granskingen skal bli ferdig, mener Høyre-politikeren. Hun viser til at land som Nederland og Sverige allerede har gjennomført granskinger av sitt adopsjonssystem - og at Norge må kunne lene seg på en del av denne informasjonen.  – Vi må unngå dobbeltarbeid og sørge for at granskingen skjer så raskt som mulig, sier Kristensen.  Emmaline Blaasvær og Ingrid Kruse Fevåg er opptatt av at bredden i adopsjonsfeltet må belyses fremover. Derfor startet de gruppa Positiv adopsjon tidligere i år.   – Dette handler om identiteten vår - og det er utrolig sårbart. Og det er ikke riktig at barn skal få spørsmål om de er stjålet eller kidnappet bare fordi de er adoptert. Det er ikke alle adopterte som vil grave i historien sin - det er et personlig valg.  – Vi anerkjenner at det har skjedd ulovlige adopsjoner, og det er viktig at dette kommer frem nå. Adopsjon er ikke bare en solskinnshistorier. Mange av oss har fått en brutal start på livet. det er jo en grunn til at vi ble adoptert. Men det går an å føle at man har et godt liv nå likevel, sier Emmaline Blaasvær.  Barneminister Kjersti Toppe sier hun har forståelse for at adopterte, adoptivorganisasjonene og par som står i adopsjonskø opplever opplever situasjonen som vanskelig.  – Saksfeltet har høy prioritet i departementet, sier hun og understreker at hun har bedt Bufdir om å opplyse saken bedre så fort som mulig,  slik at departementet kan ta stilling til anbefalingen og gjøre en forsvarlig vurdering. Men Toppe vet ikke når Bufdir vil levere denne informasjonen til henne.  – En stans i alle utenlandsadopsjoner vil være inngripende for de involverte, og det er derfor viktig at det blir gjort en grundig vurdering, sier hun.  Når det gjelder granskingen er Toppe klar på at den må ta tid.  – Granskingsutvalget har en stor og viktig oppgave fremfor seg. At granskingen skulle være omfattende og grundig, var et ønske fra flere av de adopterte sine interesseorganisasjoner. Det er viktig for meg at den eksterne granskingen har tillit og at de involverte får de svarene de fortjener.  Bufdir opplyser til VG at de ikke kan svare på når de vil levere informasjonen barneministeren har etterspurt om en eventuell stans av utenlandsadopsjoner.   
Regjeringen bruker for lang tid på å avgjøre om Norge skal stanse utenlandsadopsjon, mener organisasjonen Positiv Adopsjon og Høyre-politiker Turid Kristensen .  Ventetiden splitter de adopterte og skaper en fientlig debattklima, mener Ingrid Kruse Fevåg.  En stans av alle utenlandsadopsjoner vil være inngripende og Barneminister Kjersti Toppe sier hun venter på mer informasjon fra Bufdir før departementet kan ta en avgjørelse.  